《三尺水剑歌》
宋代·李鹏

龙侯手持三尺水，清晨访我古狱里。直愁云气感星辰，满目寒光素涛起。

玄冰凝结摇空青，芙蓉白日生精莹。为君拂拭开宝匣，炯若积雪涵疏星。

起看天地云冥冥，谁其麾叱走六丁。为击风雨驱雷霆，荡涤氛䘲万国宁。

上头铭字侯所作，辞严义正发炳灵。怜君少年负才气，每能仗义讨不庭。

侧身北望空驰情。君不见燕丹宿昔得荆轲，樽前击筑扬悲歌。

咸阳西入犯狼虎，白虹贯日横秋河。英雄事去一朝异，奈此古来忧愤多。

忧愤多，向谁语，我有高怀亘千古。黄金不用买功名，失势因之虎为鼠。

呜呼腰间宝铁弃如土，为尔更歌公莫舞。

作者简介：李鹏，字万里。仁宗嘉祐六年（一○六一）以秘书省校书郎知唐州比阳县。事见《宋诗纪事补遗》卷一五引华山凉轩题名石刻。